‏כ' אייר תשפ"א

‏2 מאי, 2021

תוכן

[שיח רגשי גני ילדים 1](#_Toc70806849)

[שיח רגשי יסודי 2](#_Toc70806850)

[שיח רגשי על יסודי 5](#_Toc70806851)

[מכתב להורים גני ילדים 7](#_Toc70806852)

[מכתב להורים יסודי ועל יסודי 8](#_Toc70806853)

# שיח רגשי גני ילדים

**מנהלות גן יקרות,**

השבוע החדש פוגש את עם ישראל כואב לנוכח האסון הכבד שהתרחש בהר מירון במהלך ההילולה בקבר רבי שמעון בר יוחאי. במהלך האירועים, בעת התפילה ובלב השמחה נהרגו מתפללים וחוגגים רבים, מתוכם ילדים, בני נוער ומבוגרים ורבים נוספים נפצעו. מעגלי הפגיעה רבים ומורכבים. משפחות רבות ברחבי הארץ חוות שכול וצער עצום ומשפחות רבות עדיין חרדות ודואגות לשלום יקיריהן. לצד המשפחות ניצבים כולנו בלב אוהב וכואב ובתפילה לשלום הפצועים.

ילדי הגן חוזרים היום לגן כאשר חלקם נחשפו לאירועי יום חמישי וחלקם לא. חלקם שוחחו על כך עם הוריהם באופן תואם גיל ואחרים נחשפו למידע אקראי ולא מתווך וייתכן שחלקם לא נחשף כלל.

.

בגנים בהם לומדים ילדים שנחשפו למעגלי פגיעה או בגנים בהם הילדים מזכירים את הנושא (במשחק, בשיח ביניהם או עם צוות הגן וכו), חשוב להתייחס לדבריהם, להעביר מסרים מרגיעים ולהעניק לילדים מידע מארגן שמותאם לגילם. עם אותם ילדים נשאף לקיים שיחה מובנית- אישית, קבוצתית או במליאה, שתאפשר להם לעבד את המידע אליו הם נחשפו. יש להיות רגישים במיוחד לילדים במעגלי פגיעה ראשונים שקרוביהם נפגעו באירוע ולילדים שהוריהם פעלו כחלק מכוחות ההצלה והרפואה ושיתכן שסייעו במקום האירוע. במקרים בהם אין קרבה לאירוע יש להפעיל שיקול דעת ביחס לקיום השיח.

מטרות השיחה (אישית או קבוצתית):

* מתן מידע מובנה, תואם גיל והתפתחות (לאחר מיפויי מעגלי פגיעות ובהתאמה לגן).
* לשדר לילדים שהמבוגרים הם דמויות קרובות משמעותיות ששומרות עליהם.
* אוורור ועיבוד של חוויות האירוע תוך שמירה על שגרת הגן ככל שניתן.

עקרונות השיחה:

1. ככל שהילדים צעירים יותר כך חשוב לקצר בשיח.
2. **נ**ספר את שאירע במילים קצרות, פשוטות וברורות. לא נרד לפרטים. לא נשתמש במילים קשות או בתיאורים רחבים. נציע הבנייה של האירוע בהתאם לגיל הילדים, לרמת התפתחותם ולמידע אליו נחשפו.

לדוגמה: "ביום חמישי, במהלך ההילולה בהר מירון נפגעו אנשים רבים. כוחות הביטחון, ההצלה והרפואה הגישו עזרה וטיפול לנפגעים."

אם יש נפגעים בנפש במעגלי הקרבה למשפחות בגן, נאמר: "לצערנו אח של... אבא של... נפטר."

נסביר שזה אירוע נדיר שלא קורה בדרך כלל.

נדגיש שהאירוע הסתיים.

1. **נשאל את הילדים מי רוצה לספר כיצד הוא מרגיש או מה הוא חושב כעת? כך נאפשר לילדים לשתף ברגשות. נביע תוקף לרגשות שעולים,** חשוב לשקף: "נכון, זהו אירוע עצוב".
2. נחבר לכוחות ונכוון לעשייה:נזכיר לילדים שיש להם כוחות "לכולנו וגם לי יש, לכל אדם, יש כוחות שנטע בו הקב"ה, להתמודד עם דברים עצובים". נשאל את הילדים מה עוזר לנו כשאנחנו עצובים? **וניצור עמם "בנק" רעיונות ואמצעים להתמודדות והתחזקות. מתוך הצעותיהם נתחבר לכוחות ולפעילות מסייעת.** נכוון לעשייה ולפעילות מפיגה. ניעזר במגוון אמצעים המוכרים לילדים כמו: שיר, בובה לחבק, ציור, פעילות גופנית, נשימות, בועות סבון ועוד.
3. במקרים בהם יש קרבה לאירוע נשאל את הילדים איך אפשר לעזור למי שנפגע? להתפלל לה', לצייר ציור, לאפות עוגה.

השגרה בגן ובבית מיטיבה ומעניקה לילדים תחושת ביטחון בעולם, לפיכך **נשמור על שיגרת הגן** ולאחר השיחה נחזור לסדר היום, ככל האפשר. **נעניק תשומת לב מיוחדת לילדים שיגלו איתותי מצוקה או חרדה.** ילדים שונים מגיבים בצורה שונה ומתאוששים בקצב שונה חשוב לשדר לכולם אמון ביכולת ההתמודדות שלהם.

יתכן שבימים הקרובים יהיו ילדים שירבו לדבר על האירוע ו"לשחק" אותו במשחקיהם. עלינו המבוגרים להיות קשובים לילדים ולאפשר להם להביע את רגשותיהם ומחשבותיהם. נפעל להפחית חששות על ידי מסרים מרגיעים ופעילות שגרתית בגן. נמשיך לגלות ערנות והקשבה לילדים, ובעת הצורך נעמוד בקשר עם היועצת ופסיכולוגית הגן במידה שעולה קושי אצל ילד מסוים.

חשוב ליידע את ההורים על הנעשה בגן על מנת לסייע לילדים לעבד את החוויה ולמסור את דרכי הקשר להיוועצות עם גורמי התמיכה עבור הורים המעוניינים בכך.

הנכם מוזמנים להסתייע באנשי המקצוע של שפ"י יועצים ופסיכולוגים ברמה האישית והמקצועית.

# שיח רגשי יסודי

**צוותי חינוך יקרים, שלום רב.**

השבוע החדש פוגש אותנו כואב את האסון הכבד שהתרחש בהר מירון במהלך ההילולה בקבר רבי שמעון בר יוחאי. במהלך אירועי ההילולה, בלב השמחה, התפילה והחג, נהרגו מתפללים וחוגגים רבים, מתוכם ילדים, בני נוער ומבוגרים ורבים נוספים נפצעו. מעגלי הפגיעה רבים ומורכבים. משפחות רבות ברחבי הארץ חוות אובדן, שכול וצער עצום, ומשפחות רבות עדיין חרדות ודואגות לשלום יקיריהן.

התרחשות מעין זו כרוכה בתחושות של פחד, חוסר ביטחון וחוסר מוגנות, בוודאי בקרב מעגלי הפגיעה הראשונים והקרובים, אך גם בקרב מי שאינו קשור ישירות לאירוע. התלמידים חוזרים היום לכיתות כאשר חלקם נחשפו לאירוע וחלקם לא. חלקם שוחחו על כך עם הוריהם באופן תואם גיל ואחרים נחשפו למידע אקראי ולא מתווך.

**בהתאם לקרבת התלמידים לאירוע ועל פי שיקול דעת המורה אפשר לעסוק בנושא ולנהל שיח.** חשוב להתאים את השיח לגיל התלמידים ולבחור ברמת העמקה על פי מידת החשיפה של ילדי הכיתה לאירוע עצמו.

המפגש עם התלמידים הוא זמן חשוב לביסוס אמונה וביטחון ולהעברת מסרים מרגיעים יחד עם מתן מידע המותאם לגילם. שיחה מובנית ומוגנת תאפשר להם התמודדות טובה יותר עם האירוע שאירע במידה שהם קרובים אליו, או עם המידע אליו הם נחשפו אודותיו. שיחה תואמת גיל, שלא תציף במידע רב מדי, תוכל לסייע לתלמידים הצעירים להבנות את שאירע בקווים כלליים, להבין שהאירוע הסתיים ולשתף ברגשות ובמחשבות.

**להלן מבנה שיח מותאם בנושא "שיתוף ותמיכה בעקבות אסון המירון"**

**פתיחה:**

* נשאל את התלמידים **מה הם שמעו על שאירע בהר מירון במהלך ההילולה.**
* **נאתר מעגלי פגיעה וקשר אישי של תלמידים לאירוע;** תלמידים שקרוביהם נפגעו, תלמידים שקרוביהם היו במירון בעת ההתרחשות, תלמידים שהוריהם עבדו במקום ככוחות בטחון, הצלה או רפואה. נכבד, נקשיב ונעניק להם מקום ובמה. נוודא שיקבלו גם בכיתה וגם בהמשך את הסיוע והתמיכה להם הם זקוקים.
* נעריך את מידת החשיפה של תלמידי הכיתה לאירוע וניתן להם מידע עובדתי באופן שיהיה מותאם לשלב ההתפתחותי של התלמידים ולמידת קרבתם לאירוע. נסכם את תיאור האירוע במילים פשוטות וברורות, ללא ירידה לפרטים מיותרים, ללא שימוש במילים קשות או בתיאורים רחבים. **ככל שהתלמידים צעירים יותר כך חשוב לקצר בשיח.**

לדוגמה: "ביום חמישי, במהלך ההילולה של רבי שמעון בר יוחאי בהר מירון נפגעו אנשים רבים. כוחות הביטחון, ההצלה והרפואה הגישו עזרה וטיפול לנפגעים."

אם יש נפגעים בנפש במעגלי הקרבה בכיתה, נאמר: "לצערנו אח של... אבא של... נפטר."

נסביר שזה אירוע נדיר שלא קורה בדרך כלל ונדגיש שהאירוע הסתיים.

**שיח משתף ועיבוד רגשי:**

* **נשאל את התלמידים מה הם מרגישים או חושבים?** וכך נעניק אפשרות לשיתוף ונביע תוקף לרגשות שעולים ולמחשבות ושאלות. חשוב לשקף: "נכון, זהו אירוע עצוב".
* נכוון את התלמידים לעשייה ולפעילות. נשאל: **"מה עוזר לנו כשאנו עצובים?"** וניצור עמם "בנק" רעיונות ואמצעים להתמודדות והתחזקות. ניעזר במגוון אמצעים המוכרים לילדים כמו: תפילה, ציור, פעילות גופנית. ונזכיר לילדים שיש להם כוחות ונחבר אליהם: "לכולנו יש אמונה בבורא עולם שנתן לנו כוחות להתמודד עם דברים עצובים". תוך כדי השיחה נעביר מסרים בוני חוסן, שיחזקו את תחושת הביטחון.
* **נשאל את התלמידים מי ומה עזר למתפללים במצוקתם ומה עוזר לכל אדם שנקלע למצוקה? (גורמים פנימיים וחיצוניים, פורמאליים ובלתי פורמאליים)?** מתוך כך נסייע לתלמידים לזהות גורמי חוסן וסיוע. נאחוז באמונה ברבש"ע, נזכיר גילויי ערבות הדדית ואומץ של מתפללים שעשו כל שביכולתם כדי לסייע לחבריהם להיחלץ ולהינצל. נזכיר את כוחות הביטחון וההצלה שעבדו ללא הרף כדי לחלץ את המתפללים ולהצילם. נזכיר אזרחים רבים שהתגייסו מכל רחבי הארץ כדי לסייע לנפגעים הן במתן תרומות דם והן בישובים השכנים שהעניקו מזון, משקה ומקלט למתפללים שחיכו לפינוי.

**סיכום:**

* בכיתות בהן לומדים תלמידים שנפגעו באופן ישיר באירוע, נשאל את התלמידים **כיצד נוכל לסייע למשפחות הנפגעים?** ובכך נכוון את התלמידים לפעילות יעילה ולעשייה למען הנפגעים באסון. יחד נחשוב על פעולות ומעשים, שיאפשרו לתלמידים להביע תמיכה וערבות הדדית.
* בכיתות בהן אין מעגלי קרבה קרובים נשאל את התלמידים **מה הם עושים במצב של קושי או כשהם מזהים חבר במצב של קושי?** ובכך נרחיב את התבוננותם על האירוע לכדי למידה על יכולתם להציע עזרה או לפנות בבקשת עזרה, במצבי משבר או סכנה.
* נשאל את התלמידים **"מה מעניק לנו ולכל אדם תקווה להתמודדות ולהתאוששות?"** וכך נעזור להם להביע מסרים של אמונה, חוסן ותקווה.
* נחזק את האמונה בה' יתברך ובאמונה שאנו, כיהודים מאמינים לא מבינים חשבונות שמיים ושהדברים נשגבים מבינתנו. כל מה שה' עושה לטובה הוא עושה

השגרה בבית הספר ובבית מיטיבה ומעניקה לילדים תחושת ביטחון, לפיכך נשתדל לשמור על שיגרת הלמידה ולאחר השיחה נחזור לסדר היום. יחד עם זאת, בימים הקרובים נמשיך להעניק תשומת לב מיוחדת לילדים שיגלו איתותי מצוקה, נמשיך לגלות ערנות והקשבה לילדים, ובעת הצורך ניוועץ ביועצת ובפסיכולוגית.

**מורים יקרים, בשעות קשות כגון אלו כל תלמיד וכל אדם שואף לסייע לזולת בכאביו, אך בה בעת נזכר גם הוא בקושי האישי שלו, בצער או בכאב הפרטי שלו. בעת הזו תפקידכם, המחנכים והמורים המקצועיים, מקבל משנה תוקף. אתם תהוו בעבור התלמידים מקור כוח ואמונה, גורם מתווך ומחזק כמו גם אוזן קשבת למה שמעסיק כל אחד מהם. שיחה כיתתית עם מחנך נוכח וקשוב תסייע לתלמידים להרחיב את משאבי ההתמודדות שלהם גם לעתיד לבוא.**

הצוות הטיפולי (יועצת, פסיכולוגית), והנהלת בית הספר עומדים לרשותכם ברמה האישית והמקצועית . אנא שתפו אותנו הן במעגלי פגיעה שונים שתזהו והן בתגובות ייחודיות של תלמידים שאולי זקוקים לסיוע נוסף או לתמיכה.

**בתפילה לימים של שקט ובטחון הנהלת שפ"י**

**עת צרה היא ליעקב ממנה ניוושע**

# שיח רגשי על יסודי

**צוותי חינוך יקרים, שלום רב.**

השבוע החדש פוגש את עם ישראל כואב את האסון הכבד שהתרחש בהר מירון במהלך ההילולה בקבר רבי שמעון בר יוחאי. במהלך אירועי ההילולה, בלב השמחה, התפילה והחג, נהרגו מתפללים וחוגגים רבים, מתוכם: ילדים, בני נוער ומבוגרים ורבים נפצעו. מעגלי הפגיעה רבים ומורכבים. משפחות רבות ברחבי הארץ חוות שכול וצער עצום, ומשפחות רבות עדיין חרדות ודואגות לשלום יקיריהן.

התרחשות מעין זו כרוכה בתחושות של פחד, חוסר ביטחון וחוסר מוגנות, בוודאי בקרב מעגלי הפגיעה הראשונים והקרובים אך לעיתים גם בקרב מי שאינו קשור ישירות לאירוע. התלמידים חוזרים היום לכיתות כאשר חלקם נחשפו לאירוע וחלקם לא, חלקם שוחחו על כך עם הוריהם באופן תואם גיל ואחרים נחשפו למידע אקראי ולא מתווך. **בהתאם לקרבת התלמידים לאירוע ועל פי שיקול דעת המורה אפשר לעסוק בנושא ולנהל שיח.** חשוב להתאים את השיח לגיל התלמידים ולבחור ברמת העמקה על פי מידת החשיפה של ילדי הכיתה לאירוע עצמו.

בשיחה נעניק לתלמידים הזדמנות לדבר, לשוחח על האירועים, לשתף במחשבות ולשוחח על שעשוי לסייע בעת הזאת. אנו נשאף לנהל **שיח רגיש ואנושי** שיאפשר לתלמידים להביע צער ועצב. שיח שיצליח **לחבר בין תחושות האבל לבין האמונה והביטחון**.

**להלן מבנה שיח מותאם בנושא "שיתוף ותמיכה בעקבות אסון המירון"**

**פתיחה:**

* נשאל את התלמידים **מה הם שמעו על שאירע בהר מירון במהלך ההילולה.**
* **נאתר מעגלי פגיעה וקשר אישי של תלמידים לאירוע;** תלמידים שקרוביהם נפגעו, תלמידים שקרוביהם היו במירון בעת ההתרחשות, תלמידים שהוריהם עבדו במקום ככוחות בטחון, הצלה או רפואה. נכבד כל תלמיד ותלמידה ונעניק להם מקום ובמה. נוודא שיקבלו גם בכיתה וגם בהמשך את הסיוע והתמיכה להם הם זקוקים.
* נעריך את מידת החשיפה של תלמידי הכיתה לאירוע וניתן להם מידע עובדתי באופן שיהיה  **מותאם לשלב ההתפתחותי של התלמידים ולמידת קרבתם לאירוע. נמנע ממתן פרטים מיותרים ומתיאורים קשים ורגישים.**  נקדיש מקום ל**הבניית רצף האירוע ונדגיש שהאירוע הסתיים** ועתה יש לטפל, ללוות ולהתמודד עם השלכותיו.

**שיח משתף ועיבוד רגשי:**

* **נשאל את התלמידים מה הם מרגישים או חושבים?** ומתוך כך נאפשר לתלמידים לשתף בתחושות וברגשות שעלו בהם לנוכח האירוע המצער ולעבד את החוויה האישית שלהם. חשוב לאפשר ביטוי אישי ולתת תוקף לתחושות שעולות.
* **נשאל את התלמידים מי ומה עזר למתפללים במצוקתם ומה עוזר לכל אדם שנקלע למצוקה? (גורמים פנימיים וחיצוניים, פורמאליים ובלתי פורמאליים)?** מתוך כך נסייע לתלמידים לזהות גורמי חוסן וסיוע. נזכיר גילויי ערבות הדדית ואומץ של מתפללים שעשו כל שביכולתם כדי לסייע לחבריהם להיחלץ ולהינצל. נזכיר את כוחות הביטחון וההצלה שעבדו ללא הרף כדי לחלץ את המתפללים ולהצילם. נזכיר אזרחים רבים שהתגייסו מכל רחבי הארץ כדי לסייע לנפגעים הן במתן תרומות דם והן בישובים השכנים שהעניקו מזון, משקה ומקלט למתפללים שחיכו לפינוי.

**סיכום:**

* בכיתות בהן לומדים תלמידים שנפגעו באופן ישיר באירוע, נשאל את התלמידים **כיצד נוכל לסייע למשפחות הנפגעים?** ובכך נכוון את התלמידים לפעילות יעילה ולעשייה למען הנפגעים באסון. יחד נחשוב על פעולות ומעשים, שיאפשרו לתלמידים להביע תמיכה וערבות הדדית.
* בכיתות בהן אין מעגלי קרבה קרובים נשאל את התלמידים **מה הם עושים במצב של קושי או כשהם מזהים חבר במצב של קושי?** ובכך נרחיב את התבוננותם על האירוע לכדי למידה על יכולתם להציע עזרה או לפנות בבקשת עזרה, במצבי משבר או סכנה.
* נשאל את התלמידים **"מה מעניק לנו ולכל אדם תקווה להתמודדות ולהתאוששות?"** וכך נעזור להם להביע מסרים של חוסן ותקווה.
* נחזק את האמונה בה' יתברך ובאמונה שאנו, כיהודים מאמינים לא מבינים חשבונות שמיים ושהדברים נשגבים מבינתנו. כל מה שה' עושה לטובה הוא עושה.

**מורים יקרים,** בשעות קשות כגון אלו כל תלמיד וכל אדם שואף לסייע לזולת בכאביו, אך בה בעת נזכר גם הוא בקושי האישי שלו, בצער או בכאב הפרטי שלו. בעת הזו תפקידכם, המחנכים והמורים המקצועיים, מקבל משנה תוקף. אתם תהוו בעבור התלמידים גורם מתווך ומחזק כמו גם אוזן קשבת למה שמעסיק כל אחד ואחת מהם. שיחה כיתתית עם מחנך נוכח וקשוב תסייע לתלמידים להרחיב את משאבי ההתמודדות שלהם גם לעתיד לבוא.

הצוות הטיפולי (יועצת, פסיכולוגית), רכזת השכבה והנהלת בית הספר עומדים לרשותכם ברמה האישית והמקצועית. אנא שתפו אותנו הן במעגלי פגיעה שונים שתזהו והן בתגובות ייחודיות של תלמידים שאולי זקוקים לסיוע נוסף או לתמיכה.

**בתפילה לימים של שקט ובטחון**

**הנהלת שפ"י**

# מכתב להורים גני ילדים

**הורים יקרים,**

במהלך היממה האחרונה פקד את עם ישראל אסון כבד. הורים, אחים וילדים עלו בסערה השמימה בהילולת הרשב"י בהר מירון, כאשר עשרות רבות של פצועים הובלו לטיפול בבתי החולים. לדאבון הלב, מעגלי הפגיעות רבים והם ניכרים בכל רחבי הארץ. האנשים שהיו באירוע חוו חוויות מטלטלות של חיפוש נעדרים ודאגה רבה לקרובי משפחה. מצב זה של אובדן כבד מחייב את כולנו לגייס כוחות נפש להתמודד עם האתגרים אותם הוא מציב.

חשוב שנזכור שברגעים קשים אלה עיני הילדים נשואות אלינו. הם מבינים את המציאות באמצעותנו ו"דרך העיניים שלנו".

כשמדובר בילדים צעירים, תיווך המציאות עבורם על ידי ההורים ומתן הסברים על המתרחש, מהווים עוגן ונקודת אחיזה, נותנים תחושות של ביטחון בסיסי ורגיעה.

מספר המלצות:

* חשוב לענות על שאלות הילדים בצורה פשוטה, בהירה ואופטימית. רצוי לומר לילדים בניסוח עובדתי את מה שקרה, באופן קצר וברור, בהתאם לגילם ולשלב ההתפתחותי שלהם. יש להימנע מניסוחים דרמטיים ועמוסי פרטים, העלולים להגביר את תחושות אובדן השליטה וחוסר האונים. חשוב ביותר להעביר מסרים של אמונה מוגנות וביטחון, להרגיע את הילדים ולומר שזהו אירוע חריג ונתפלל לה' שלא ישנה.
* יש לשים לב לתגובותיהם של הילדים בבית, כמו למשל: פחד, קושי להירדם, קושי להישאר לבד, כאבי בטן, בכי וכעס לעיתים תכופות. תגובות אלה נורמטיביות לאירוע מעין זה, והן הולכות ונחלשות עם הזמן. חשוב לזכור **שהכוונה לעשייה ולפעילות יעילה מגבירות תחושת שליטה ומפחיתות חרדה וחוסר אונים**.
* מומלץ לאפשר לילדים לשוחח באופן פתוח וישיר מבלי להביע שיפוטיות.
* חשוב לא לחשוף את הילדים למידע מפחיד או לפרטים מיותרים.
* יש לווסת את החשיפה לשיחות ותכנים הקשורים לאירוע. כמו-כן, כדאי להעסיק את הילדים בפעילויות מהנות.

בכל מקרה של דאגה או שאלה הנכם מוזמנים להתקשר לצוות החינוכי ולגננת: \_\_\_\_\_\_\_\_\_\_

# מכתב להורים יסודי ועל יסודי

**הורים יקרים,**

במהלך היממה האחרונה פקד את עם ישראל אסון כבד. הורים, אחים וילדים מצאו את מותם בהר מירון, כאשר עשרות רבות של פצועים הובלו לטיפול בבתי החולים. לדאבון הלב, מעגלי הפגיעות רבים והם ניכרים בכל רחבי הארץ. האנשים שהיו באירוע חוו חוויות מטלטלות של חיפוש נעדרים ודאגה רבה לקרובי משפחה. מצב זה של אובדן כבד מחייב את כולנו לגייס כוחות נפש להתמודד עם האתגרים אותם הוא מציב.

חשוב שנזכור שברגעים קשים אלה עיני הילדים נשואות אלינו. הם מבינים את המציאות באמצעותנו ו"דרך העיניים שלנו". כשמדובר בילדים צעירים, תיווך המציאות עבורם על ידי ההורים ומתן הסברים על המתרחש, מהווים עוגן ונקודת אחיזה, נותנים תחושות של ביטחון בסיסי ורגיעה.

דגשים לתשומת לב:

* חשוב לענות על שאלות הילדים בצורה פשוטה, בהירה, אופטימית.
* רצוי לומר לילדים בניסוח עובדתי את מה שקרה, באופן קצר וברור, בהתאם לגילם ולשלב ההתפתחותי שלהם. יש להימנע מניסוחים דרמטיים ועמוסי פרטים, העלולים להגביר את תחושות אובדן השליטה וחוסר האונים.
* חשוב להעביר מסרים של אמונה, מוגנות וביטחון, להרגיע את הילדים ולומר שזהו אירוע חריג ונתפלל לה' שלא ישנה.
* יש לשים לב לתגובותיהם של הילדים בבית, כמו למשל: פחד, קושי להירדם, קושי להישאר לבד, כאבי בטן, בכי וכעס לעיתים תכופות. תגובות אלה נורמטיביות לאירוע מעין זה, והן הולכות ונחלשות עם הזמן. חשוב לזכור הכוונה לעשייה ולפעילות יעילה מגבירות תחושת שליטה ומפחיתות חרדה וחוסר אונים.
* מומלץ לאפשר לילדים לשוחח באופן פתוח וישיר מבלי להביע שיפוטיות.
* חשוב לא לחשוף את הילדים למידע מפחיד או לפרטים מיותרים, הדבר אינו מוסיף לשלוותם.
* יש להסביר להם שחשיפת יתר לאמצעי התקשורת (עיתון/ רדיו וכד') אינה תורמת ועלולה להגביר פחדים וחרדות.

בכל מקרה של דאגה או שאלה הינכם מוזמנים להתקשר לצוות החינוכי: \_\_\_\_\_\_\_\_\_\_

בתקווה לבשורות טובות

טלפונים להתקשרות:

מנהל/ת: \_\_\_\_\_\_\_\_\_\_\_\_\_\_\_\_\_\_ מחנכת: \_\_\_\_\_\_\_\_\_\_\_\_\_\_\_\_ יועצת:\_\_\_\_\_\_\_\_\_\_\_\_\_\_\_\_\_\_\_\_\_

כי עת צרה היא ליעקב וממנה יוושע